钦定古今图书集成/明伦汇编/人事典/第108卷 > 《仪礼》 > 《浴罢》元·僧宗衍
## 钦定古今图书集成/明伦汇编/人事典/第108卷 > 《仪礼》 > 《浴罢》元·僧宗衍

浴罢振轻袂，漱齿汲石井。木落岁已秋，山深夜逾静。
细咏馀幽响，清心寄真境。松门凉月阴，拄杖一僧影。

《路史》：帝禹夏后氏不矜不伐，不自满假投一馈而七
起，一沐而三捉发，曰：“予惟四海之士须于门，而四方
之民弗至也。”

《书经顾命》：“惟四月哉生魄。王不怿，甲子，王乃洮。”《水
按注》：“王发大命临群臣，必斋戒沐浴。”今疾病危殆，故
但洮盥沬面。

《史记·鲁世家》：周公戒伯禽曰：“我一沐三捉发，起以待
士，犹恐失天下之贤人。”

《汲冢周书王会解》：“堂后东北为赤帟焉，浴盆在其中。”
按注虽不用而设之，敬诸侯也。

《齐语》：桓公自莒反于齐，使鲍叔为宰。辞曰：“臣，君之庸
臣也。若必治国家者，则管夷吾乎！”公使人请诸鲁，鲁
束缚以予齐，使，齐使受而以退。比至，三衅三浴之。桓
公亲逆之于郊，而与之坐，问焉。

《左传》：僖公二十三年，“晋公子重耳及曹。曹共公闻其
骈胁，欲观其裸，浴，薄而观之。”

楚送公子重耳于秦，秦伯纳女五人，怀羸与焉，奉匜
沃盥，既而挥之，怒曰：“秦、晋匹也，何以卑我？”公子惧，降
服而囚。

晋侯之竖头须，守藏者也。其出也，窃藏以逃，尽用以
求纳之。及入求见，公辞焉以沐。谓仆人曰：“沐则心覆，
心覆则图反，宜吾不得见也。居者为社稷之守，行者
为羁绁之仆，其亦可也，何必罪居者？国君而仇匹夫，
惧者甚众矣。”仆人以告公，公遽见之。

二十八年，卫侯闻楚师败，惧，出奔楚，使元咺奉叔武
以受盟。六月，晋人复卫侯。公子歂犬、华仲前驱。叔武
将沐，闻公至，喜，捉发走出，前驱射而杀之。公知其无
罪也，枕之股而哭之。

文公十八年，齐懿公之为公子也，与邴歜之父争田，
弗胜。及即位，乃掘而刖之，而使歜仆纳阎职之妻，而
使职骖乘。夏五月，公游于申池，二人浴于池，歜以扑
抶职，职怒。歜曰：“人夺女妻，而不怒一抶女，庸何伤？”职
曰：“与刖其父而弗能病者，何如？”乃谋弑懿公，纳诸竹
中。

《庄子田子方》篇：“孔子见老聃，老聃新沐，方将被发而
干，慹然似非人。”

《晏子谏下篇》景公之嬖妾婴子死，公守之三日不食，
肤著于席不去。晏子入曰：“有术客与医俱言曰：‘闻婴
子病死，愿请治之’。”公喜，遽起曰：“病犹可为乎？”晏子曰：
“君请屏洁沐浴饮食，间病者之宫，彼亦将有鬼神之
事焉。”公曰：“诺。”屏而沐浴。晏子令棺人入敛，已敛而复
曰：“医不能治病已敛矣，不敢不以闻。”

《琅嬛记》：西施举体有异香，每沐浴竟，宫人争取其水，
积之罂瓮，用松枝洒于帷幄，满室俱香《礼记檀弓》：石骀仲卒，无适子，有庶子六人。卜所以为
后者曰：“沐浴佩玉则兆。”五人者皆沐浴佩玉，石祁子
曰：“孰有执亲之丧而沐浴佩玉者乎？”不沐浴佩玉，石
祁子兆，卫人以龟为有知也。

《韩子内储说》：昭僖侯浴，汤中有砾。僖侯曰：“尚浴免，则
有当代者乎？”左右对曰：“有。”僖侯曰：“召而来。谯之曰：‘何
为置砾汤中’？”对曰：“尚浴免，则臣得代之。”是以置砾汤
中。

燕人李季好远出，其妻私有通于士，季突至，士在内，
妻患之。其室妇曰：“令公子裸而解发直出门，吾属佯
不见也。”于是公子从其计，疾走出门。季曰：“是何人也？”
家室皆曰：“无有。”季曰：“吾见鬼乎？”妇人曰：“然。”“为之奈何？”
曰：“取五姓之矢浴之。”季曰：“诺。”乃浴以矢。一曰浴以兰
汤。

《史记万石君传》：“石奋子建为郎中令，每五日洗沐归
谒亲入子舍，窃问侍者，取亲中裙厕牏，身自浣涤。”
《郑当时传》：“当时孝景时为太子舍人，每五日洗沐，尝
置驿马长安诸郊。”

《汉书霍光传》：“光及上官桀受遗诏辅少主。光时休沐
出，桀辄入代光决事，由是与光争权。燕王旦自以昭
帝兄，常怀怨望。桀与燕王旦通谋，诈令人为燕王上
书，言光专权自恣，疑有非常，伺光出沐日奏之。桀欲
从中下其事，书奏，帝不肯下。”

《杨敞传》：敞子恽为中郎将。郎官故事，令郎出钱市财
用，给文书，迺得出，名曰“山郎。”移病尽一日，辄偿一沐，
或至岁馀不得沐。其豪富，郎日出游戏，货赂流行，传
相放效。恽为中郎将，罢山郎。其疾病、休谒洗沐，皆以
法令从事。

《琅嬛记》：“卓文君闺中庭内有一井，文君手汲则甘香，
用以沐浴则滑泽鲜好。他人汲之，与常井等，沐浴亦
不少异。至今尚存，即文君井也。”

《后汉书。刘宽传》：“宽简略嗜酒，不好盥浴，京师以为谚。”
《云仙杂记》：“灵帝起裹游馆千间，渠水绕砌，莲大如盖，
长一丈，其叶夜舒昼卷，名夜舒荷。宫人靓妆，解上衣，
著内服，或共裸浴。西域贡茵墀香煮汤，馀汁入渠，号
流香渠。”

《文献通考》：“后汉三月上巳，官民皆契于东流水上，曰
‘洗濯袚，除去宿垢，疢为大絜’。”

《吴志孙登传》：“初，登所生庶贱徐夫人，少有母养之恩，
后徐氏以妒废处吴，徐氏使至，所赐衣服必沐浴服
之。”

《下帷短牒》，卫玠盥面。用化玉膏及芹泥，故色愈明润，
终不能枯槁。

《拾遗记》：“石虎为四时浴室，用𨱎石斌玞为堤岸，或以
琥珀为缾杓。夏则引渠水以为池，池中皆以纱縠为
囊，盛百杂香，渍于水中。严冰之时，作铜屈龙数千枚，
各重数十斤，烧如火色，投于水中，则池水恒温，名曰
‘燋龙温池’。”引凤文锦步障，萦蔽浴所。共宫人宠嬖者，
解媟服宴戏，弥于日夜，名曰“清嬉浴室。”浴罢泄水于
宫外，水流之所，名“温香渠。”渠外之大争来汲取，得升
合以归，其家人莫不怡悦。至石氏破灭，燋龙犹在，邺
城池今夷塞矣。

《晋书王恬传》：“恬性傲诞，不拘礼法。谢万尝造恬，既坐
少顷，恬便入内。万以为必厚待己，殊有喜色。恬久之
乃沐头散发而出，据胡床于庭中晒发。”

《张忠传》：忠隐于太山，苻坚遣使征之。使者至，忠沐浴
而起，谓弟子曰：“吾馀年无几，不可以逆时主之意。”浴
讫就车。

《异苑》：北海任诩字彦期，从军十年乃归，临还握粟出，
卜师云：“非屋莫宿，非食时莫沐。”诩结伴数十共行，暮
遇雷雨，不可蒙冒，相与庇于岩下，窃意非屋莫宿戒，
遂负檐栉休，岩崩，压停者悉死。至家，妻先与外人通
情，谋共杀之，请以湿发为识。妇宵则劝诩令沐，复忆
非食时莫沐之忌，收发而止。妇惭愧负怍，乃自沐焉。
散发同寝。“通者夜来，不知妇人也”，斩首而去。

《北齐书房豹传》：“‘释褐开府参军，兼行台郎中，随慕容
绍宗。绍宗自云有水厄，遂于战舰中浴，冀以厌当之。
豹曰：夫命也在天，岂人理所能延促。公若实有灾眚，
恐非禳所能解；若其实无，何禳之有’？绍宗笑曰：未能
免俗，聊复尔尔。”

《周书张元传》：元年六岁，其祖以夏中热甚，欲将元就
井浴，元固不肯从，祖谓其贪戏，乃以杖击其头曰：“汝
何为不肯洗浴？”元对曰：“衣以盖形，为覆其亵，元不能
亵露其体于白日之下。”祖异而舍之。

《开元天宝遗事》：“华清宫中除供奉两汤外，别更有长
汤十六所，嫔御之类浴焉。”

奉御汤，中以文瑶密石，中央有玉莲汤泉涌以成池，
又缝锦绣为凫雁于水中。帝与贵妃施钑镂小舟，戏
翫于其间。宫中退，水出于金沟，其中珠缨宝络，流出
街渠，贫民日有所得焉。

辟寒。天宝六载，更温泉曰华清宫汤，治井为池，环山列宫室。上于华清新广一池，制度宏丽。禄山于范阳
以玉鱼、龙、凫雁、石梁、石莲花以献，雕镌尤妙。上大悦，
命陈于汤中，仍以石梁横于其上，而莲花才出于水
际，上因幸解衣。将入，而鱼龙凫雁皆奋鳞举翼，状若
飞动，上因恐却之。莲花石至今在。

五色线陈鸿《长恨传》：“贵妃赐浴华池，清澜三尺，中洗
明玉，正出水，力弱不胜罗绮。”

《唐书李白传》：“白供奉翰林，犹与饮徒醉于市。帝坐沈
香亭子，意有所感，欲得白为乐章。召入而白已醉，左
右以水沬，白稍解，援笔成文，婉丽精切。”

《李德裕传》：“元和后数用兵，宰相不休沐。德裕在位，虽
遽书警奏，皆从容裁决，率午漏下还第，休沐辄如令，
沛然若无事时。”

《高骈传》：骈笃意求神仙，弃人间事，绝妾媵，虽将吏不
得见。客至，先遣诣薰濯，诣方士祓除，谓之解秽
辟寒。唐隐君子田游岩，一日冬晴，就汤泉沐发风于
朝晖之下，适所亲者至曰：“高年岂不自爱，而草草若
是耶。”游岩笑而答曰：“天梳日帽，他复何需。”

《云仙杂记》：石裕方明，造酒数斛，忽解衣入其中，恣沐
浴而出，告子弟曰：“吾平生饮酒，恨毛发未识其味，今
聊以设之，庶无厚薄。”

《酉阳杂俎》：予门吏陆畅，江东人。语多差误，轻薄者多
加诸，以为剧语。予为儿时，常听人说，陆畅初娶童溪
女，每旦群婢捧匜，以银奁盛藻豆，陆不识，辄沃水服
之。其友生问：“君为贵门女婿，几多乐事？”陆云：“贵门礼
法，甚有苦者。”曰：“俾予食辣𪎊，殆不可过。”
《清异录》：段文昌微时，贫几不能自存。既贵，遂竭财奉
身。晚年尤甚，以木瓜益脚膝，银棱木瓜胡样桶濯足，
盖用木瓜树解合为桶也。

《孔帖》：梁太祖母生三子，其次太祖后少寡，携三子佣
食萧县人刘崇家，母时自为栉沐，曰：“朱三非常人也。”
《北梦琐言》：归登尚书每浴必屏左右，自于浴斛中坐
移时，或有外窥者，见一巨龟吹水也。

《五代史赵凤传》：“于峤者，自庄宗时与凤俱为翰林学
士。峤与邻家争水窦，为安重诲所怒。凤即左迁峤秘
书少监。峤因被酒往见凤，凤知其必不逊，乃辞以沐
发。”

《清异录》：郭尚贤尝云：“服饵导引之馀有二事，乃养生
大要，梳头浴脚是也。”尚贤每夜先发后脚方寝，自曰：
“梳头浴脚长生事，临卧之时小太平。”

《孔帖》：“南诏环王，以麝涂身，日再涂再澡。”

《宋史蒲宗孟传》：“宗孟以翰林学士出知河中，性侈汰，
常日盥洁，有小洗面、大洗面、小濯足、大濯足、小大澡
浴之别。每用婢十数人，一浴至汤五斛。他奉养率称
是。”

《梦溪笔谈》：王荆公面黧黑，门人忧之，以问医，医曰：“此
垢污，非疾也。”进澡豆，令公沬面。公曰：“天生黑，于予澡
豆，其如予何？”

《石林燕语》：王荆公性不善缘饰，经岁不洗沐，衣服虽
弊，亦不浣濯。与吴冲卿同为群牧判官，时韩持国在
馆中，三数人尤厚善，无日不过从，因相约每一两月
即相率洗沐。定力院家各更出新衣，为荆公番号拆
洗。王介甫云：“出浴见新衣辄服之，亦不问所从来也。
拊掌录沈括存中方就浴，刘贡父遽哭之曰：‘存中可
怜已矣’！”众愕问，云：“死矣，《盆成括》也。”

《墨庄漫录》：汤泉有处甚多，大热而气烈，乃硫黄汤。唯
利州平痾镇汤泉温温可探，云是朱砂汤。人传昔有
两美人来浴，既去，异香郁郁，累日不散。李端叔过浴
池上，作诗云：“华清赐浴记当年，偶托荒山结胜缘。未
必兴衰异今昔，曾经天女卸金钿。”

《志怪录》：“文献公诞时，一蛇自屋陊于前，举头张喙，久
之方去。及七日浴，忽飘风暴雨，劈其澡盆为二片，与
母俱无惊动。”

东坡《志林》：元丰七年十二月，浴泗州雍熙塔下，戏作
《如梦西》阕云：“水垢何曾相受。细看两俱无有。寄语揩
背人，尽日劳君挥肘。轻手。轻手。居士本来无垢。”又云：
“自净方能洗彼。我自汗流呀气。寄语澡浴人，且共肉
身游戏。但洗。但洗。俯为世间一切。”

《老学庵笔记》：胡浚明酷好《字说》，尝因浴出，大喜曰：“吾
适在浴室中有所悟，《字说》直字云：‘在隐可使十目视’。
吾力学三十年，今乃能造此地。”

《遂昌杂录》：宋僧温日观居葛岭玛瑙寺，鲜于伯机父
爱之。温时至其家，袖瓜啖其大龟，抱轩前支离叟，或
歌或笑，每索汤浴，鲜于公必躬为进澡豆。其法中所
谓“散圣”者，其人也。按注，支离叟即伯机家所种松也。
《辍耕录》：“赵公琪字元德，飘然有神仙思，常使方士烧
水银、硫黄、朱砂、黄金等物为神丹，以资服食。有玉溪”
李简易先生者，得道为神仙，数访公，授以其术，久之
隐去。或以为不死。公思之，一日见其至，喜而固留之。
先生曰：“吾远来甚热，请具浴。”公即具浴，先生就浴室，
久之不闻声。日且暮，公亲候之，见有光昱然在水上圆如初，日出，不复见先生所在。

《蓼花洲闲录》：西川费孝先善轨革，世皆知名。有大名
人王旻因殖货至成都，求为卦。孝先曰：“教住莫住，教
洗莫洗。”再三戒之，令诵此言足矣。旻志之。及行，途中
遇大雨，憩一屋下，路人盈塞，乃思曰：“教住莫住，得非
此耶？”随冒雨行，未几屋颠覆，独得免焉。旻之妻已私
邻比，欲讲终身之好，俟旋归将致毒谋。旻既至，妻约
其私人曰：“今夕新沐者，乃夫也。日欲晡，呼旻洗沐”，重
易巾栉。旻悟曰：“教洗莫洗，得非此也？”坚不从。妇怒不
省自沐，夜半，反被害。

《癸辛杂识》：贾似道之为相也，学舍纤悉无不知之。雷
宜中长成均也，直舍浴堂久圮，遂一新之。或书其壁
云：“碌碌盆盎中，忽见古罍洗。”雷未之见也。一日见贾
语次，忽云：“碌碌盆盎中。”雷恍然不知所答，深用自疑，
久之入浴堂见之，乃悟云。

《真腊风土记》：“真腊地苦炎热，每日非数次澡洗则不
可过，入夜亦不免一二次，初无浴室孟桶之类，但每
家须有一池，否则两三家合一池。不分男女，皆裸形
入池，惟父母尊年在池，则子女卑幼不敢入。或卑幼
先在池，则尊长亦回避之，如行辈则无拘也。或三四
日，或五六日，城中妇女三三五五咸至城外河中漾”
洗至河边，脱去所缠之布而入水，会聚于河者，动以
千数，虽府第妇女亦预焉，略不以为耻。自踵至顶，皆
得而见之。城外大河，无日无之，唐人暇日颇以此为
游观之乐。闻亦有就水中偷期者，水常温如汤，惟五
更则微凉，至日出则复温矣。

《元氏掖庭记》：“顺帝每遇上巳日，令诸嫔妃祓于内园
迎祥亭漾碧池。池之旁一潭曰香泉潭，至此日则积
香水以注于池，池中又置温玉狻猊、白晶鹿、红石马
等。嫔妃澡浴之馀，则骑以为戏。”

《贫士传》：“王宾志不愿仕，家贫无业，卖药以资。郡守姚
善枉谒衡门，宾据坐受拜，以道诲之，若师弟子。姚少
师广孝贵归来访，弗肯见，方盥掩面而走。”

《诗经国风伯兮》篇：“岂无膏沐，谁适为容。”

《小雅·都人士篇》：“予发曲局，薄言归沐。”

《礼记曲礼》：“居丧之礼，头有创则沐，身有疡则浴。
《内则》：适父母舅姑之所进盥，少者奉槃，长者奉水，请
沃盥，盥卒授巾。”

子事父母，五日则燂汤请浴，三日具沐。其间面垢，燂
潘请𩔁，足垢，燂汤请洗。少事长，贱事贵，共帅时。按《注》：
“燂，温也。”

外内不共井，不共湢浴。按《注》：湢，浴室。

《荀子不苟》篇：“新浴者振其衣，新沐者弹其冠，人之情
也，其谁能以己之僬僬，受人之掝掝哉？”

《韩子六反》篇：“古者有谚曰：‘为政犹沐也，虽有弃发，必
为之爱。爱弃发之费，而忘长发之利，不知权者也’。”
《论衡变动》篇：“南方至热，煎沙烂石，父子同水而浴。”
《讥日》篇：“《沐书》曰：‘子日沐，令人爱之；卯日沐，令人白头，
使丑如嫫。母以子日沐，能得爱乎？使十五女子以卯
日沐，能白发乎？且沐者，去首垢也，洗去足垢，盥去手
垢，浴’”去身垢，能去一形之垢，其实等也。洗盥浴不择
日，而沐独有日。如以首为最尊，尊则浴亦治面，面亦
首也。如以发为最尊，则栉亦宜择日。栉用木，沐用水，
水与木俱五行也。用木不避忌，用水独择日乎？
《孔帖》：大祀、中祀、接神斋宫祀前一日，皆沐浴。

《癸辛杂识》：蜀人未尝浴，虽盛暑不过以布拭之耳。谚
曰：“蜀人生时一浴，死时一浴。”

《侍儿小名录拾遗》：“前南郑尉李云于长安求纳一姬，
其母未许，云曰：‘予誓不婚’。乃许之，号姬曰楚宾。数年
后，姬卒，卒后经岁，遂婚前南郑沈氏。及婚，云浴于净
室，见楚宾执一贴药末，径前谓云曰：‘誓余不婚，今又
与沈家作婿，无物相奉，赠君香一贴，以资沐浴。泻药
末入斛中，以钗搅水讫而去。云甚觉不安，羸困不能’”
出浴。遂死。支体如绵。筋骨并散。

《括异志》：有住庵僧王了因，事母至孝。母病危笃，日夜
祷于所事韦天护法神，诚意感格，忽神降其身，作蛮
语云：“悯汝孝诚，故救汝母。”教以药饵，遂愈。自是神常
降之，言人休咎多验，远近趋之。一日有人请祷，僧不
谨，神怒责，遂发狂不可止。索浴左右不得已，具汤与
之汤百沸犹以为冷，投于中，宛转为快。众拜祈哀，神
曰：“姑薄惩之尔。”遂免。及出浴，举体略无少损，病亦愈，
神不复降矣。

《高坡异纂》：李茂元，洛阳人，正德辛巳登进士，拜行人。
尝使陕，浴于故华清宫温泉，其池中石座上有红斑文，俗讹传为杨妃入月痕也。茂元见之心动，浴罢登
舆，夜宿公馆。有妇人至，容貌绝世，而肌肉颇丰，自称
太真，言“君一念所及，幽明相感，不能忘情。”遂惑之。